ÚRAD VLÁDY SLOVENSKEJ REPUBLIKY
       sekcia vládnej legislatívy	       

    Na rokovanie vlády SR
								    dňa 8. februára 2006
    k materiálu č.2119/2006
									    k bodu č.6

STANOVISKO

k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky  č. 637/2004 Z. z., ktorým sa ustanovujú podrobnosti o druhoch a výškach poskytovaných podpôr na jednotlivé účely z prostriedkov Štátneho fondu rozvoja bývania v znení nariadenia vlády Slovenskej republiky č. 508/2005 Z.z.  

I.

Predkladaný návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 637/2004 Z. z., ktorým sa ustanovujú podrobnosti o druhoch a výškach poskytovaných podpôr na jednotlivé účely z prostriedkov Štátneho fondu rozvoja bývania v znení nariadenia vlády Slovenskej republiky č. 508/2005 Z. z. vychádza v zmysle predkladacej správy z rozhodnutia vlády Slovenskej republiky podporiť realizáciu opatrení, ktoré by smerovali k zníženiu spotreby energií domácností vynakladaných na vykurovanie. Uvedené rozhodnutie prijala vláda Slovenskej republiky v rámci schvaľovania návrhu štátneho rozpočtu verejnej správy na roky 2006 až 2008. Na uvedený zámer sú v návrhu štátneho rozpočtu vyčlenené finančné prostriedky vo výške 350 mil. Sk. Podstatou návrhu nariadenia vlády je poskytovanie výhodnejších stavebných úverov. Predkladaný legislatívny materiál umožní poskytovať v roku 2006 úvery na obnovu s 1 %-nou ročnou úrokovou sadzbou.
Predkladateľom návrhu zákona je minister výstavby a regionálneho rozvoja Slovenskej republiky László Gyurovszky. 
Predkladaný návrh nariadenia vlády bude mať v zmysle doložky vplyvov pozitívny dopad na zamestnanosť, nebude mať vplyv na podnikateľské prostredie ani negatívny dopad na životné prostredie. Realizácia nariadenia vlády si vyžiada zo štátneho rozpočtu finančné prostriedky vo výške 350 mil. Sk.  

II.

Pôvodný nariadenia vlády bol prerokovaný na zasadnutí Legislatívnej rady vlády Slovenskej republiky dňa 24. januára 2006. Legislatívna rada vlády po prerokovaní návrhu nariadenia vlády odporučila vláde návrh nariadenia vlády s pripomienkami schváliť. Vláda SR o návrhu rokovala dňa 1.februára 2006, pričom rokovanie o predloženom návrhu prerušila s tým, že požiadala o upravenie účinnosti návrhu nariadenia len pre rok 2006. Súčasne súhlasila s tým, že podľa tohto nariadenia sa budú posudzovať žiadosti doručené na Štátny fond rozvoja bývania po 1.1.2006. Upravený návrh predkladateľ opätovne predkladá na rokovanie vlády SR.

                                                            III.

Sekcia vládnej legislatívy Úradu vlády Slovenskej republiky konštatuje, že pripomienky Legislatívnej rady vlády SR (2 pripomienky) predkladateľ akceptoval. 
Sekcia vládnej legislatívy Úradu vlády Slovenskej republiky odporúča vláde Slovenskej republiky predložený návrh nariadenia vlády schváliť, avšak s touto zmenou:

V čl. II je potrebné nahradiť text: “platí do“ textom „stráca účinnosť“.

V Bratislave dňa  3. februára 2006.
Vypracoval: 	Andrej Pitoňák

								Štefan Grman
								generálny riaditeľ
							       sekcie vládnej legislatívy